ΚΑΝΟΝΙΣΜΟΣ (ΕΟΚ) αριθ. 2300/79 ΤΟΥ ΣΥΜΒΟΥΛΙΟΥ της 16ης Οκτωβρίου 1979 περί εξαιρετικής ενισχύσεως σε χοίρειο κρέας υπέρ της Δημοκρατίας της Μάλτας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 235,

την πρόταση της Επιτροπής,

τη γνώμη της Συνελεύσεως(1),

Εκτιμώντας:

ότι η Δημοκρατία της Μάλτας υπέβαλε στην Κοινότητα αίτημα για εξαιρετική ενίσχυση στο χοίρειο κρέας-

ότι, ιδίως μετά την επιδημία πανώλους των χοίρων, η οποία πρόσφατα αποδεκάτισε το ζωικό κεφάλαιο χοιροειδών, οι ανάγκες της δικαιολογούν παρόμοια ενίσχυση-

ότι η Κοινότης ανέλαβε πρωτοβουλίες προκειμένου να συμμετάσχει, με μια χρηματοδοτική βοήθεια, στο σχέδιο καταπολεμήσεως της αφρικανικής πανώλους των χοίρων στη Μάλτα-

ότι μια εξαιρετική ενίσχυση σε χοίρειο κρέας είναι δυνατό να αποτελέσει συμπληρωματικό μέτρο καθοριστικό της χρηματοδοτικής βοηθείας της Κοινότητος υπέρ της Μάλτας-

ότι η κατάσταση, λόγω της οποίας χορηγείται η εξαιρετική αυτή ενίσχυση, απαιτεί να μην είναι δυνατή η πραγματοποίηση της ενεργείας αυτής, πριν πραγματοποιηθούν οι ενέργειες οι σχετικές με τη σφαγή των χοίρων, την καταστροφή των χοιρείων κρεάτων και την απολύμανση των εκμεταλλεύσεων των σφαγείων και των χώρων αποθηκεύσεως των κρεάτων στο έδαφος της Μάλτας-

ότι, έχοντας υπόψη την παρούσα διαθέσιμη ποσότητα εντός της Κοινότητος, οι ποσότητες χοιρείου κρέατος που χορηγούνται δυνάμει της ενισχύσεως αυτής, πρέπει να συγκεντρωθούν στην αγορά της Κοινότητος-

ότι η αγορά και μεταφορά των εμπορευμάτων πρέπει να πραγματοποιείται με την καλύτερη τιμή- ότι πρέπει, για να επιτευχθεί ο σκοπός αυτός, να προβλεφθεί διαδικασία διαγωνισμού-

ότι η ενίσχυση αυτή έχει εξαιρετικό χαρακτήρα και ότι οι κανονισμοί περί κοινής οργανώσεως αγοράς στον τομέα του χοιρείου κρέατος, δεν προβλέπουν διαδικασίες διαγωνισμού στον τομέα αυτόν- ότι πρέπει επομένως η δικαιούχος χώρα, σύμφωνα με τις προϋποθέσεις που θα θεσπίσει η Επιτροπή, να οργανώσει η ίδια την κυκλοφορία και τη μεταφορά των εμπορευμάτων-

ότι η θέση σε εφαρμογή παρομοίας δράσεως είναι δυνατό να συμβάλει στην πραγματοποίηση των στόχων της Κοινότητος-

ότι η συνθήκη δεν προβλέπει ειδικές εξουσίες δράσεως που απαιτούνται για το σκοπό αυτόν,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Χορηγείται στη Δημοκρατία της Μάλτας, για επιτόπια ανθρώπινη κατανάλωση, εξαιρετική ενίσχυση 2 500 τόννων χοιρείου κρέατος σε σφάγια ή ημιμόρια σφαγίου, άνευ κεφαλής, ποδών και περινεφρικού λίπους, όχι κατώτερης ποιότητος της κατηγορίας II της κοινοτικής κλίμακας ταξινομήσεως των σφαγείων χοίρων των οποίων η ενιαία τιμή δεν είναι ανώτερη της μέσης τιμής που διαπιστώνεται στις αγορές αναφοράς για αυτή την κατηγορία ΙΙ, η οποία προσαρμόζεται, κατά περίπτωση, σε συνάρτηση με την παρουσίαση του προϊόντος και τον τόπο εμπορίας του.

Άρθρο 2

Η εξαιρετική ενίσχυση που αναφέρεται στο άρθρο 1 θα συγκεντρωθεί από τη δικαιούχο χώρα στην αγορά της Κοινότητος, δια διαδικασίας διαγωνισμού. Η Επιτροπή θεσπίζει τις κατάλληλες προϋποθέσεις για το διαγωνισμό και για τη χρησιμοποίηση της ενισχύσεως αυτής από τη δικαιούχο χώρα.

Άρθρο 3

Η εξαιρετική ενίσχυση δύναται να τεθεί σε εφαρμογή μόλις πληρωθούν στη Μάλτα οι υγειονομικές προϋποθέσεις που αφορούν:

- τη σφαγή των χοίρων,

- την καταστροφή όλων των κρεάτων των χοιροειδών, όπως και όλων των προϊόντων που έχον ως βάση το χοίρειο κρέας, εκτός από τις κονσέρβες σε αποστειρωμένα κουτιά,

- τον καθαρισμό, την απολύμανση, απεντόμωση και τη μυοκτονία στις εκμεταλλεύσεις και όλους τους τόπους, που ενδεχομένως έχουν μολυνθεί από τους χοίρους ή το χοίρειο κρέας όπως και από τα προϊόντα που προέρχονται από τα κρέατα αυτά.

Άρθρο 4

Καμιά επιστροφή δεν επιβάλλεται στα προϊόντα που παραδίδονται βάσει της εξαιρετικής ενισχύσεως που προβλέπεται στον παρόντα κανονισμό.

Άρθρο 5

Η Κοινότης χρηματοδοτεί τη μεταφορά σε ψυγεία αυτής της εξαιρετικής ενισχύσεως, μέχρι το λιμάνι εκφορτώσεως.

Άρθρο 6

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στο Λουξεμβούργο, στις 16 Οκτωβρίου 1979.

Για το Συμβούλιο

Ο Πρόεδρος

J. GIBBONS

(1) Γνώμη δοθείσα την 28η Σεπτεμβρίου 1979 (μη δημοσιευθείσα ακόμη στην Επίσημη Εφημερίδα).